Wavvyboi

S **Wavvyboi** (* 28. April 1998 z Balzers, Liachtaschtaa; buurgerli *Simon Vogt*), stilisiert as **wavvyboi**, isch e nitbineer*i Sänger*i un Songwriter*i vu Liachtaschtaa. Äs git sälber as Pronomen „he/she/they“ aa.

## Lääbe
Im Alter vu zwelf Joor het s bim Stefan Frommelt aafange Klavier leere. Dr Fromelt heeb s mit Musik in Verbindig brocht un s mit de Grundlaage vu dr Musikbrodukzioon verdröut gmacht. As Teenager het s in verschiidene Alternative-Band gspiilt, wu s au zum eerschte Mool as Sänger*i ufdrätten isch un aafange het Songcover uf dr Streaming-Blattfoorm SoundCloud vereffetlige. Wu s ais vu syne aigene Lieder in ere Facebookgruppe dailt ghaa het, sin Chinschtler*ne vu Dytschland uf s ufmeerksaam woore, unter anderem Dat Adam, un hän s in ire Studie yyglaade. Doodruf het s d Schuel abbroche un isch uf Köln zooge go si ganz uf sy Musikkarriere kunzäntriere.. Näbe ne baar chlaine Ufdriott z Liachtaschtaa het s ab 2019 as Dail vum Musikerkollektiiv *CYBER-GEN* e Tuur dur Dytschland, Eeschtryych un d Schwyz gspiilt. Äs stoot syter anne 2019 bim Musiklabel Space Music Records unter Verdraag, wu mit Groove Attack un Chimperator Live kollaboriert. Syterhäär het s au ne baarmool mit Taddl un em Broduzänt Marley, friejewr Dat Adam, zämegschafft, aber au mit em Labelkolleeg Kelvyn Colt. Mit em Colt isch d*r Sänger*i Gsiicht vun ere Kampagne vu About You un Levi’s zum Teema Sälbschtbstimmthait un Individualiteet gsii, wu s wavvyboi un dr Kelvyn Colt dr Song derfiir broduziert hän.

Anne 2022 isch sy Debütalbum *all die engel & daemonen sind wir selbst* uusechuu, wu im Sälbschtverlaag mit Hilf vu Groove Attack vereffetligt wooren isch un bis uf Blatz 9 vu dr dytsche Tschart chuu isch.

Mit em Song *Black Glitter* het s am dytsche Voorentschaid fir dr Eurovision Song Contest 2026 dailgnuu, *Eurovision Song Contest – Das Deutsche Finale 2026*, uím Superfinale isch er uf dr zweet Blatz chuu.

As musikaalischi Yyfliss un Inschpirazioone nännt s Jimi Hendrix, d Beatles, The Weeknd, Lil Peep un Kurt Cobain. In syne Song verschafft s sy Ängscht, Soorge un git syyne Gfiel un Erfaarige Uusdruck. Dur d Musik verschafft s traumaatischi Erlääbnis un perseenligi Broblääm un git de Zueheerer*ne intiimi Yyblick in sy Lääbe, vu psiichische Chrankete, Erinnerige, wu wee dien, bis Medikamäntemissbruuch as Folg doodrus. Sy Stiil, wu s sälber Emo-R’n’B nännt, goot vu Contemporary R&B bis Emo oder Goth. Karakteristisch fir sy Musik sin diefi, duuschteri Beat un vyylmool dominante Gitarrenyysatz mit melnkoolische, samfte un hooche Melodie.

## Diskografy
### Albe
* 2022: *all die engel & daemonen sind wir selbst* (Säbschtverlaag/Groove Attack)

### EP
* 2017: *Blonde Boy Fantasy* (as Simon Slowkiss, Säbschtverlaag)

### Single
* 2018: *fall in love with me*
* 2019: *dreifaches_x* (mit TJ_babybrain)
* 2019: *done mit dir* (mit John on a Mission)
* 2019: *vieles was in mir bricht*
* 2019: *coupé*
* 2019: *mich zu wehren faellt mir schwer*
* 2020: *pick me up when I'm down*
* 2020: *weisse rosen*
* 2020: *twilight*
* 2020: *narben*
* 2020: *phantom*
* 2021: *spiel mit mir*
* 2021: *blister – acoustic*
* 2021: *bleach*
* 2021: *verlorene tage*
* 2021: *highway to hell*
* 2021: *no one* (mit Kelvyn Colt)

## Weblink
* Offiziälli Websyte
* wavvyboi bi YouTube Music
* wavvyboi bi Soundcloud

## Fueßnote